S-817/2016

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu, dags. 1. nóvember sl., á hendur:

„H-kvk-þf N-kvk-þgf A-kvk-þgf, kt. 000000-0000,

[...], Reykjavík,

fyrir eftirtalin brot:

1. Umferðarlagabrot, með því að hafa miðvikudaginn 10. febrúar 2016 ekið bifreiðinni [...] án þess að hafa öðlast ökurétt og án þess að virða biðskyldu á Vatnsstíg í Reykjavík, við Hverfisgötu.

M: 007-2016-8079

Telst brot þetta varða við 1., sbr. 2. mgr. 25. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

2. Umferðarlagabrot, með því að hafa föstudaginn 12. febrúar 2016 ekið bifreiðinni [...] án þess að hafa öðlast ökurétt og óhæf til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 2,7 ng/ml) um Hringbraut í Hafnarfirði, við [...], þar sem lögregla stöðvaði aksturinn.

M: 007-2016-8275

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

3. Þjófnað, með því að hafa á tímabilinu frá fimmtudeginum 31. mars 2016 til föstudagsins 1. apríl 2016, að [...] í Reykjavík, stolið kr. 25.000 og greiðslukorti sem var í eigu A.

M: 007-2016-17961

Telst brot þetta varða við 244. gr. almennra hegningarlaga nr. 19/1940.

4. Tilraun til fjársvika, með því að hafa [...] 2016, reynt að svíkja út vörur að fjárhæð kr. 403.175 í verslun Elko, Skeifunni 7, Reykjavík, með því að framvísa þar í blekkingarskyni og án heimildar greiðslukorti A og þannig reynt að láta skuldfæra andvirði varanna af bankareikningi hans.

M: 007-2016-17961

Telst brot þetta varða við 248. gr., sbr. 20. gr. almennra hegningarlaga nr. 19/1940.

5. Umferðarlagabrot, með því að hafa sunnudaginn 17. apríl 2016 ekið bifreiðinni [...] án þess að hafa öðlast ökurétt og óhæf til að stjórna henni örugglega vegna áhrifa ávana- og fíkniefna (í þvagi fannst tetrahýdrókannabínólsýra) um [...] í Reykjavík, við [...], þar sem ákærða ók gegn rauðu umferðarljósi.

M: 007-2016-21399

Telst brot þetta varða við 1. mgr. 5. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

6. Umferðarlagabrot, með því að hafa miðvikudaginn 27. apríl 2016 ekið bifreiðinni [...] án þess að hafa öðlast ökurétt og án lögboðinnar vátryggingar um [...] í Reykjavík, við hús nr. 2, þar sem lögregla stöðvaði aksturinn.

M: 007-2016-23406

Telst brot þetta varða við 1. mgr. 48. gr. og 1. mgr. 93. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

7. Föstudaginn 10. júní 2016 ekið bifreiðinni [...] án þess að hafa öðlast ökurétt um [...] í Reykjavík, við lögreglustöðina.

M: 007-2016-33981

Telst brot þetta varða við 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

8. Umferðar- og fíkniefnalagabrot, með því að hafa miðvikudaginn 6. júlí 2016 ekið bifreiðinni [...] án þess að hafa öðlast ökurétt um Bíldshöfða í Reykjavík, skammt vestan við [...] og að hafa haft vörslum sínum í sölu- og dreifingarskyni 42,38 g af maríhúana, sem ákærða framvísaði við afskipti lögreglu.

M: 007-2016-39175

Telst brot þetta varða við 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Krafist er upptöku á 42,38 g af maríhúana, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á 1 vog og 200 smellulásapokum, sem hald var lagt á, skv. 7. mgr. 5. gr. sömu laga.“

Verjandi ákærðu krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Sannað er með játningu ákærðu að öðru leyti sem samræmist gögnum málsins að ákærða er sek um þá háttsemi sem henni er gefin að sök og eru brotin rétt heimfærð til refsiákvæða í ákæru.

Ákærða er fædd árið 1996 og var því 19 ára gömul þegar hún framdi brot sín, að einu undanskildu. Sakarferill hennar er hreinn. Brotin sem hún er nú sakfelld fyrir voru framin á tímabilinu 10. febrúar til 6. júlí sl. og tengjast flest fíkniefnaneyslu hennar. Ítrekunaráhrifa gætir hins vegar ekki þar sem hún hefur ekki áður hlotið refsingu fyrir slíka háttsemi. Ákærða kom fyrir dóminn og kvaðst hafa verið edrú í nokkra mánuði. Hún væri í fastri vinnu og hefði hug á að láta reyna á meðferð við fíkniefnavanda sínum. Við ákvörðun refsingar verður litið til 4.,5. tl. 1. mgr. 70. gr. almennra hegningarlaga nr. 19/1940 svo og 77. gr. laganna. Þykir refsing ákærðu hæfilega ákveðin fangelsi í tvo mánuði en með hliðsjón af aldri ákærðu og þess að hún hefur ekki áður sætt refsingu fyrir refsiverð brot er fullnustu refsingarinnar frestað og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærða er svipt ökurétti í 12 mánuði frá uppkvaðningu dómsins.

Ákærða sæti upptöku á 42,38 g af maríjúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Einnig sæti hún upptöku á vog og 200 smellulásapokum, sem hald var lagt á, skv. 7. mgr. 5. gr. sömu laga.

Ákærða greiði málsvarnarþóknun skipaðs verjanda síns, V-kk-ef H-kk-ef V-kk-ef hrl., 250.000 krónur og 211.326 krónur í annan sakarkostnað.

S-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærða, H-kvk-nf N-kvk-nf A-kvk-nf, sæti fangelsi í tvo mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærða er svipt ökurétti í 12 mánuði frá uppkvaðningu dómsins að telja.

Ákærða sæti upptöku á 42,38 g af maríjúana, sem hald var lagt á, vog og 200 smellulásapokum.

Ákærða greiði málsvarnarþóknun skipaðs verjanda síns, V-kk-ef H-kk-ef V-kk-ef hrl., 250.000 krónur og 211.326 krónur í annan sakarkostnað.

S-kvk-nf H-kvk-nf (sign.)